‘Dokters’ gevonnis oor onwettige aborsiesArgieffoto (Foto: DarkoStojanovic, Pixabay) ŉ Groep persone, wat hulself as dokters voorgedoen het, is skuldig bevind op aanklag dat hulle onwettig swangerskappe beëindig het. Xoli Mbele, woordvoerder vir die polisie, het Woensdag gesê Francis Holalet Mbouaffou (48), Liancio Neddy Ekombe (36), William Mosito Mogaila (52), Ghislaine Lobe Moseka Elema (47) en Paul Gbagnonhoue (59) is in die Johannesburgse landdroshof tot ses maande tronkstraf gevonnis wat vir vyf jaar opgeskort is. Mogaila en Gbagnonhoue is die opsie gebied van ŉ boete van R20 000. Mbele het gesê die polisie het in September 2014 ŉ klopjag by die Lister-gebou op die hoek van Small en Jeppestraat in Johannesburg uitgevoer by ŉ kliniek waar aborsies uitgevoer is. “Al die verdagtes wat in hegtenis geneem is, kon nie sertifikate verskaf om te bewys dat hulle as dokters mag praktiseer nie. ŉ Babafetus is ook in die yskas gevind,” het sy gesê. “Hulle het die swangerskap van ŉ 16-jarige meisie beëindig. Verskeie vroue was in die verskillende vertrekke in die gebou om hul swangerskappe te beëindig.”